REGULAMENTUL (CE) NR. 444/2007 AL COMISIEI
din 23 aprilie 2007
de modificare a Regulamentului (CE) nr. 41/2007 al Consiliului privind limitele de capturi pentru stocurile de hering în zonele ICES I și II
COMISIA COMUNITĂȚILOR EUROPENE,
având în vedere Regulamentul (CE) nr. 41/2007 al Consiliului din 21 decembrie 2006 de stabilire pentru anul 2007 a posibilităților de pescuit și a condițiilor asociate pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor (1), în special anexa IB,
întrucât:
(1)
Regulamentul (CE) nr. 41/2007 stabilește pentru anul 2007 posibilitățile de pescuit și condițiile asociate pentru anumite stocuri de pește și grupuri de stocuri de pește, aplicabile în apele comunitare și, pentru navele comunitare, în apele unde există limitări privind capturile de pește.
(2)
În urma consultărilor care au avut loc la 18 ianuarie 2007 între Comunitate, Insulele Feroe, Islanda, Norvegia și Federația Rusă s-a ajuns la un acord privind posibilitățile de pescuit în ceea ce privește stocurile de hering atlantico-scandinav (heringul norvegian care depune icre primăvara) în Atlanticul de Nord-Est. Limita globală a capturilor pentru anul 2007 este fixată la un nivel de 1 280 000 tone conform consultanței științifice date de Consiliul Internațional pentru Explorarea Apelor Maritime (ICES). Acest acord trebuie implementat în legislația comunitară.
(3)
Se recomandă, prin urmare, modificarea în consecință a Regulamentului (CE) nr. 41/2007,
ADOPTĂ PREZENTUL REGULAMENT:
Articolul 1
Anexa IB la Regulamentul (CE) nr. 41/2007 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 aprilie 2007.